《江南行》
唐代·许昼

江南萧洒地，本自与君宜。固节还同我，虚心欲待谁。

涧泉傍借响，山木共含滋。粉腻虫难篆，丛疏鸟易窥。

尽应逢野渡，中忽见村祠。叶扫秋空静，根横古堑危。

影迷寒霭里，声出夜风时。客棹深深过，人家远远移。

游边曾结念，到此数题诗。莫恨成龙晚，成龙会有期。

作者简介：生卒年不详。睢阳(今河南商丘南)人。性躁急，与吴融、独孤损为知己。昭宗天复四年(904)登进士第。与朱全忠子号大卿郎君者友善，尝饮于朱全忠洛阳私第，醉后失态，全忠怒欲械之。大卿窃知，先遣人告知，遂逃奔河北。后不知所终。事迹见《唐摭言》卷三与卷一一、《唐诗纪事》卷六七。昼工诗，尤擅五言。《全唐诗》存诗2首。